**ZMLUVA O DIELO**

**NA ZHOTOVENIE PROJEKTU**

**Číslo zmluvy : 16 / 001**

(§ 536 a nasl. Obchodného zákonníka)

Uzatvorená medzi zmluvnými stranami:

1. **Obec Vieska nad Žitavou**

Sídlo: Vieska nad Žitavou 64, 951 52 Vieska nad Žitavou

IČO/ DIČ: 00308617 / 2021058765

Bankové spojenie: Prima banka Slovensko a.s.

č. ú. : 2240893003/5600

IBAN: SK98 5600 0000 0022 4089 3003

Zastúpenie: Štefan Mladý – starosta Obce Vieska nad Žitavou

(ďalej len „objednávateľ“)

**a**

1. **ISA projekta, s. r. o.**

Sídlo: Námestie gen. M. R. Štefánika 341/2, 906 13 Brezová pod Bradlom

IČO / IČ DPH: 46 894 641 / SK2023647978

Registrácia: OR OS Trenčín, odd: Sro, vl.č. 27335/R

Zastúpenie: Ivan Bzdúšek, konateľ

Bankové spojenie: Prima banka Slovensko, a.s.

č. účtu: 2654028001/5600

IBAN: SK35 5600 0000 0026 5402 8001

Zast. pre odborné záležitosti: Ivan Bzdúšek, konateľ

(ďalej len „zhotoviteľ“)

Článok I

**Účel zmluvy**

Účelom tejto zmluvy o dielo je spracovanie písomného projektu ako podkladu pre poskytnutie finančnej pomoci z Programu rozvoja vidieka SR 2014 – 2020 (ďalej len „PRV“), s pracovným označením: „**Súvislá oprava povrchu vozovky ul. Mlynská - Vieska nad Žitavou**“.

Článok II

**Predmet zmluvy**

1. Zhotoviteľ sa zaväzuje v rozsahu a za podmienok dohodnutých v tejto zmluve vykonať dielo uvedené v bode 3 tohto článku riadne a včas a vykonané dielo odovzdať v čase a mieste uvedenom v článku III tejto zmluvy.
2. Objednávateľ sa zaväzuje toto dielo prevziať v súlade s ustanoveniami tejto zmluvy, zaplatiť zhotoviteľovi dohodnutú cenu vo výške a spôsobom uvedeným v článku IV tejto zmluvy a poskytnúť zhotoviteľovi súčinnosť potrebnú na riadne a včasné vykonanie diela.
3. Dielom sa pre účely tejto zmluvy rozumie hmotne zachytený výsledok činnosti zhotoviteľa, t.j. písomný projekt predkladaný za účelom získania nenávratného finančného príspevku z PRV (ďalej len „dielo“):

Vlastný písomný projekt vo forme Žiadosti o nenávratný finančný príspevok jej všetkých príloh (napr. tabuľková časť, opis projektu, atď.) podľa Príručky pre žiadateľa o poskytnutie nenávratného finančného príspevku PRV vrátane nevyhnutných úprav v procese schvaľovania projektu až po podpis zmluvy medzi Pôdohospodárskou platobnou agentúrou a objednávateľom.

Článok III

**Čas a miesto plnenia**

1. Zmluvné strany sa dohodli, že zhotoviteľ odovzdá dielo najneskôr deň pred termínom vyhláseným Pôdohospodárskou platobnou agentúrou (ďalej len „PPA“) ako posledný deň na predkladanie Žiadostí o nenávratný finančný príspevok. Zhotoviteľ je povinný odovzdať dielo len oproti dokladu, ktorým objednávateľ preukáže zaplatenie celkovej ceny podľa článku IV tejto zmluvy. Pokiaľ nebude úhrada ceny objednávateľom zhotoviteľovi preukázaná, nie je zhotoviteľ v omeškaní s odovzdaním diela.
2. Zhotoviteľ odovzdá dielo v dvoch vyhotoveniach v písomnej forme a v dvoch vyhotoveniach v elektronickej forme podľa metodiky určenej PPA, ktoré objednávateľ predloží na regionálne pracovisko /RP/ PPA a jedno vyhotovenie v písomnej forme pre archívne účely objednávateľa.
3. Zhotoviteľ je povinný odovzdať dielo v mieste sídla objednávateľa prostredníctvom svojho konateľa alebo zástupcu pre odborné záležitosti, príp. iného povereného zamestnanca. Zmluvné strany sa dohodli, že dielo je možné poslať i poštou formou cenného listu.
4. Objednávateľ prevzatie a prehliadku diela potvrdí zhotoviteľovi podpísaním protokolu o odovzdaní a prevzatí diela, vydaním písomného potvrdenia alebo zaslaním faxovej správy, pokiaľ sa strany nedohodnú inak.
5. Odovzdaním diela nadobúda objednávateľ k nemu vlastnícke právo a prechádza na neho nebezpečenstvo škody na diele.

Článok IV

**Cena a platobné podmienky**

1. Zmluvné strany sa dohodli na celkovej cene za dielo, ktorá bude **300,00 EUR** (slovom tristo eur), ktorú sa objednávateľ zaväzuje zhotoviteľovi zaplatiť najneskôr v deň odovzdania diela na bankový účet zhotoviteľa uvedený v záhlaví tejto zmluvy. Celková cena za dielo je cenou bez DPH; táto bude stanovená podľa platnej legislatívy ku dňu fakturácie.
2. Celkovú cenu tvoria všetky náklady vynaložené zhotoviteľom na riadne a včasné vykonanie diela ako aj odmenu pre zhotoviteľa za vykonanie diela.

Článok V

**Práva a povinnosti zhotoviteľa**

1. Zhotoviteľ sa zaväzuje dodržiavať pri vykonávaní diela všeobecne záväzné právne predpisy v aktuálnom znení, najmä Príručku pre žiadateľa o poskytnutie nenávratného finančného príspevku z PRV v aktuálnom znení a ostatné súvisiace predpisy.
2. Zhotoviteľ je povinný riadne a včas zhotoviť a odovzdať dielo v súlade s príslušnými ustanoveniami tejto zmluvy.
3. Zhotoviteľ je povinný vykonať dielo na svoje náklady a na vlastné nebezpečenstvo. Nebezpečenstvo škody na zhotovovanom diele znáša zhotoviteľ až do jeho prevzatia objednávateľom.
4. Zhotoviteľ sa zaväzuje zachovať mlčanlivosť a zabezpečiť utajenie informácií obsiahnutých v podkladoch prevzatých od objednávateľa, ktoré sú predmetom obchodného tajomstva objednávateľa. Zhotoviteľ nie je oprávnený použiť tieto podklady na iný účel ako je zhotovenie diela.
5. Zhotoviteľ nie je povinný začať, príp. pokračovať vo vykonávaní diela, ak je objednávateľ v omeškaní so splnením povinností uvedených v čl. VI body 1 a 3 tejto zmluvy. O dobu, počas ktorej je objednávateľ v omeškaní, sa predlžuje doba určená na odovzdanie diela podľa čl. III bod 1 tejto zmluvy.
6. Zhotoviteľ je oprávnený odstúpiť od zmluvy v prípade, keď objednávateľ nesplní povinnosť ustanovenú v  čl. VI body 1 a 3 tejto zmluvy ani po poskytnutí primeranej lehoty zhotoviteľom.
7. Objednávateľ zabezpečí potrebné prílohy v súlade so zoznamom príloh potrebných ku žiadosti o poskytnutie nenávratného finančného príspevku z programu PRV.

Článok VI

**Práva a povinnosti objednávateľa**

1. Objednávateľ je povinný odovzdať zhotoviteľovi bez zbytočného odkladu po uzatvorení tejto zmluvy všetky podklady potrebné na riadne a včasné vykonanie diela. Neoddeliteľnou súčasťou tejto zmluvy je zoznam podkladov a časový termín, do ktorého je objednávateľ povinný odovzdať tam uvedené podklady zhotoviteľovi (Príloha). Objednávateľ zodpovedá za správnosť a úplnosť údajov v týchto podkladoch. V prípade nedodržania termínu na odovzdanie podkladov objednávateľom, si zhotoviteľ vyhradzuje právo posunúť časový termín odovzdania diela o dobu omeškania objednávateľa.
2. Objednávateľ je povinný prevziať dielo v dohodnutom čase a mieste a uhradiť cenu za dielo v súlade s čl. III tejto zmluvy.
3. Objednávateľ je povinný poskytnúť zhotoviteľovi na požiadanie súčinnosť potrebnú pre riadne a včasné zhotovenie diela.
4. Objednávateľ nie je oprávnený použiť dielo na iný účel ako je uvedené v článku I tejto zmluvy.
5. Objednávateľ uhradí zhotoviteľovi všetky skutočne vynaložené náklady, ktoré mu vznikli v prípade, že využil svoje právo odstúpiť od zmluvy podľa čl. V bod 6 tejto zmluvy.
6. Objednávateľ je oprávnený odstúpiť od zmluvy v prípade, že zhotoviteľ neplní povinnosti podľa čl. II bod 1 a čl. V bod 1 tejto zmluvy, ktoré vedú alebo by mohli viesť k podstatnému porušeniu zmluvy. Pre právne účinky odstúpenia od zmluvy platia ustanovenia § 349 a nasl. Obchodného zákonníka.

Článok VII

**Vady diela**

1. Zmluvné strany sa dohodli, že v prípade výskytu vád diela sa použijú ustanovenia Obchodného zákonníka o vadách diela (§ 560 a nasl.).
2. V prípade výskytu vád diela je zhotoviteľ povinný bezplatne odstrániť vady diela bez zbytočného odkladu po tom, čo objednávateľ vadu zistil a uplatnil včas písomne reklamáciu u zhotoviteľa. Ustanovenie § 562 Obchodného zákonníka nie je týmto dotknuté.

Článok VIII

**Záverečné ustanovenia**

1. Zmena tejto zmluvy je možná len na základe písomných dodatkov podpísaných oprávnenými zástupcami oboch zmluvných strán.
2. Táto zmluva je vypracovaná v 2 vyhotoveniach, 1 vyhotovenie pre každú zmluvnú stranu.
3. Právne vzťahy neupravené zmluvou sa riadia príslušnými ustanoveniami Obchodného zákonníka a ostatnými všeobecne záväznými právnymi predpismi platnými v Slovenskej republike.
4. Strany vyhlasujú, že si zmluvu riadne prečítali, porozumeli jej a na znak súhlasu s jej obsahom pripájajú svoje podpisy.
5. Zmluva nadobúda platnosť v deň jej podpisu oboma zmluvnými stranami a účinnosť táto zmluva nadobúda v zmysle § 47a ods.1 Občianskeho zákonníka dňom nasledujúcim po dni jej zverejnenia.

V Brezovej pod Bradlom, dňa 11.01.2016

…………………………..… ..……………………………

objednávateľ zhotoviteľ